Matthaeus Festing
Matthaeus Festing Res apud Vicidata repertae: Nativitas: 30 Novembris 1949; Northumbria Obitus: 12 Novembris 2021; Valletta Patria: Britanniarum Regnum Familia Genitores: Francis Wogan Festing; Mary Cecilia Riddell Insignia heraldica Matthaeus, praenominibus plenis Robert Matthew Festing (natus die 30 Novembris 1949; die 12 Novembris 2021 mortuus) fuit magnus magister ordinis Melitensis. Filius est Francisci Festing militis et Caeciliae Riddell quae e familia Catholicorum recusantium orta est. Matthaeus Festing alumnus est Collegii Ampleforth, deinde collegii S. Ioannis apud universitatem Cantabrigiensem ubi historiae studuit. In agmine vigilum Granatariorum(en) exercitus Britannici inscriptus est. Ordinis Melitensis seu Hospitalariorum Hierosolymitanorum miles est ab anno 1977 (sicut pater), eques iustitiae ab 1991. Prior Britanniae iuxta hunc ordinem anno 1993 factus est. Die 11 Martii 2008 magnus magister electus est, Anglorum tertius qui hoc officio functi sint, antecessore Andrea Bertie secundo, primo Hugone de Revel medio saeculo XIII regente. Iussu papae Francisci die 24 Ianuarii 2017 dimissionem suam sub oculis papae rescripsit, cardinale Raimundo Burke ordinis patrono tenacissime dissuadente. Quae dimissio die 28 eiusdem mensis rite in conclavi ordinis Melitensis acta est, Ludovico Hoffmann von Rumerstein locum ad interim tenente, Alberto de Boeselager ab officio cancellarii nuper deiecto iussu eiusdem conclavis restituto. Melitae in insula denuo habitavit: ibi anno 2021 mortuus est.